open-index/open-wikipedia-markdown huggingface dataset:
אלואיס הבה

**אלואיס הבה** (בצ'כית: **Alois Hába**; 21 ביוני 1893, ויזוביצה – 18 בנובמבר 1973, פראג) היה מלחין צ'כי, שנודע בעיקר בחיבוריו המיקרוטונאליים, בהם עשה שימוש בייחוד בסולם של רבעי טונים, אף כי השתמש גם בסולמות של שישיות-טונים ובסולמות של שנים-עשר טונים. אחיו קארל האבה היה גם הוא מלחין ואביהם היה מוזיקאי.

הבה היה תלמידו של המלחין ויטייזסלב נובאק. בעזרת הכנר והמלחין יוזף סוק ייסד ב-1924 מחלקה להוראה ומחקר במוזיקה מיקרוטונאלית בקונסרבטוריון של פראג. הוא הזמין כלי נגינה, כמו חצוצרות ופסנתרים ברבעי ובשישיות טונים. יצירתו המוכרת ביותר היא האופרה "אמא".

## קישורים חיצוניים

* ציטוטים מאת ועל אלואיס הבה
* רשימה כרונולוגית של יצירות אלואיס הבה
* 

קטגוריה:מלחינים צ'כים
קטגוריה:מלחינים מן המאה ה-20
קטגוריה:צ'כים שנפטרו ב-1973
קטגוריה:ילידי 1893
מגדל לוינשטין

**מגדל לוינשטין** הוא מגדל משרדים השוכן בדרך בגין 23 בתל אביב. המגדל תוכנן במשרד "רפופורט אדריכלים" על ידי אדר' עודד רפופורט, בנו של מייסד המשרד - האדריכל יצחק רפופורט, ונבנה על ידי חברת משולם לוינשטין הנדסה וקבלנות. בנייתו החלה ב-1995 והושלמה בשנת 2000.

## מאפיינים
במקור תוכנן כמגדל הגבוה בישראל בעל עירוב שימושים: לובי, 30 קומות משרדים ומעליהן 10 קומות מגורים, 40 קומות בסך הכל. ברם, לאחר תחקיר אשר חשף כי באותה העת לא קיים היה ביקוש לדירות יוקרה במיקום זה, נזנחו קומות המגורים ונותר רק מגדל המשרדים. בעת השלמתו היה מגדל לוינשטין המגדל הרביעי בגובהו בתל אביב. שלב א' של המגדל עם 19 קומות משרדים הושלם בשנת 1998, ושלב ב', בו נוספו 14 קומות משרדים, בשנת 2000.

המגדל בגובה 126 מטרים. הוא כולל לובי בגובה כפול, 33 קומות עיליות ועוד שש קומות תת-קרקעיות, כאשר רוב השטח מתחת לאדמה משמש כחניון (סך של 650 מקומות חנייה). 11 מעליות משמשות את המשרדים השוכנים בבניין. המגדל מכוסה בקירות מסך ושיש גרניט. גובה כל קומה 3.6 מטרים; כל קומה היא מפתח אחד, ללא עמודים, והדבר מאפשר גמישות בתכנון הפנימי. המגדל הוא חלק ממרכז העסקים הראשי הדרומי של תל אביב.

בכניסה המערבית של המגדל מרחוב טיומקין קיימת כיכר רחבה ומפותחת הכוללת פינות נוי וגינון. גינה זו הוקמה ביוזמת בוני המגדל כתנאי לשינוי תב"ע והיא משמשת את דיירי הבניין ותושבי הסביבה.

בקומת הקרקע של המגדל נפתח בנובמבר 2010 בר בשם "תל אביב 09". הכניסה לבר היא מלובי הבניין הראשי.

בשנת 2001 חברת התוכנה "רנדום לוג'יק" (זרוע הטכנולוגיה של קבוצת 888 אחזקות המפעילה משחקי הימורים באינטרנט) שכרה שלוש קומות במגדל, אך עברה בהמשך להרצליה פיתוח.

בשנת 2007 שכרה גוגל ישראל מספר קומות במגדל. בדצמבר 2012 העבירה משרדים אלו למגדל אלקטרה. הדייר הדומיננטי בבניין מהקמתו הוא בנק הפועלים, אשר שוכר קומות רבות במגדל. בנוסף אליו שוכנים במשרד עשרות חברות שונות של בעלי מקצועות חופשיים וחברות הייטק. 

בשנת 2010 בית המשפט העליון דחה ערעור שהגישה עיריית תל אביב על פסק הדין של בית המשפט המחוזי, אשר קבע כי העירייה תשיב את כל תשלומי היטל סלילת כבישים ששילמה חברת משולם לוינשטין בגין בניית מגדל לוינשטין. זאת לאחר שבמהלך הבנייה נדרשה החברה על-ידי העירייה לשלם תשלומים בגין היטל סלילת כבישים, כתנאי לקבלת היתרי בנייה. ההיטל היה בגין הרחבת דרך מנחם בגין, שבוצעה כ-20 שנה קודם לכן. באותה שנה הוערך שווי המגדל ב-233 מיליון ש"ח, במסגרת הנפקת חברת "לוינשטין נכסים".

בשנת 2023 נפתחה בסמוך למגדל תחנת קרליבך, תחנת הקו האדום והקו הירוק של הרכבת הקלה.

## ראו גם
* גורדי שחקים בישראל

## קישורים חיצוניים

* 
*רפפורט אדריכלים
* 
## הערות שוליים

לוינשטין, מגדל
קטגוריה:דרך בגין (תל אביב)
קטגוריה:רחוב הרכבת
תחנת הרכבת ירושלים – גן החיות התנ"כי

**תחנת הרכבת ירושלים – גן החיות התנ"כי** הייתה תחנת רכבת בדרום־מערב העיר ירושלים בשכונת מלחה הסמוכה לגן החיות התנ"כי. התחנה נפתחה בשנת 1996 ושודרגה ב-9 באפריל 2005 ושימשה כתחנת ביניים בקו הרכבת הפרברי בית שמש - ירושלים. התחנה ממוקמת בקילומטר ה-72.169 מתחנת תל אביב דרום, או 172.929 קילומטר מתחנת חיפה מזרח. התחנה נסגרה "זמנית" במרץ 2020 ולא נפתחה מחדש.

## היסטוריה
קו הרכבת לירושלים החל לפעול בשלהי התקופה העות'מאנית, בשנת 1892. מסילת הרכבת עברה בסמוך לאל-מאלחה, באותה עת כפר ערבי מדרום-מערב לירושלים. לאחר העברת גן החיות התנ"כי אל מיקומו הנוכחי בסמוך לעמק רפאים ומסילת הרכבת, בשנת 1996 נפתחה בסמוך לו נקודת עצירה לנוסעים בעלת רציף אחד. הקו המשיך לפעול עד 14 באוגוסט 1998.

עם ההחלטה על חידוש ושיפוץ הקו לירושלים, נשללה האפשרות של חידוש תחנת החאן, וכתחליף הוחלט על בניית תחנה באזור מלחה ושדרוג תחנת גן החיות התנ"כי מחוץ למרכז העיר.

התחנה במתכונתה המחודשת נפתחה באפריל 2005.

בשנת 2018, עת פתיחת הקו המהיר לירושלים ירדה דרסטית כמות הנוסעים בקו זה, מה שתרם לקו לחדול מלפעול. קיימת הצעה להפעיל בעתיד רכבות קלות על המסילה שבתחנה.

עקב התפרצות מגפת הקורונה בישראל במרץ 2020 הושבתו כלל תחנות רכבת ישראל, וכשנפתחו מחדש הוחלט שלא לחדש את השירות בתחנה ובתחנת ירושלים מלחה. במסגרת התמודדות עם משבר כלכלי בעקבות התפשטות נגיף הקורונה, משרד האוצר הציע לבטל את הקו מבית שמש לירושלים עקב תפוסה נמוכה מאוד. השירות בתחנה לא חודש מאז.

## מבנה התחנה
בתחנה יש רציף אחד ומעבר אל גן החיות התנ"כי.

קובץ:JerusalemBiblicalZooTrain.svg

## שירות רכבות בתחנה
### 2005–2006, 2014–2017
בעבר שימשה תחנה זו כתחנת ביניים של קו י"ם - בית שמש - ת"א - הרצליה. בזמן שהקו היה מאוחד, הקו כבר היה מוגדר כשימושי משום שלא היה אז צורך להחליף קו בתחנת בית שמש. אולם החיסרון היחידי היה התחזוקה של החוגונים, דבר שגרם לפיצולו הראשון והשני של הקו (בשנים 2006–2014 ו-2017 ומאז). לולא הפיצול, השימוש בתחנה היה נשאר גבוה או בינוני, אך החוגונים היו מגיעים לשפל תחזוקתי.

### 2006–2014, 2017–2020
הקו פוצל ל־2 קווים שונים. החלק המזרחי של הקו (מתחנת מלחה ועד בית שמש) נשאר בידי הקו הישן. החלק המערבי של הקו (מבית שמש) חובר לקו החדש שהוארך לנתניה, שפעיל בתור קו בית שמש - ת"א - נתניה. זמני ההחלפות ברכבות השפיעו לרעה על השימוש בתחנה, דבר שגרם לירידה ניכרת בשימוש של החלק המזרחי הישן של הקו. בשנת 2020 כל תחנות הרכבת במדינה נסגרו עקב מגפת הקורונה. נכון ל-2024 החלק המזרחי של הקו מושבת ואין תכנון שהוא יחזור לפעול, בעקבות השימוש הגבוה בתחנת הרכבת החדשה בירושלים, תחנת ירושלים יצחק נבון,, מצבן הגרוע של התחנות, והרכבות שעשו בקו זה (קרנועי IC3) יצאו מכלל שימוש ברכבת ישראל.

## קווי אוטובוס לתחנה

## קישורים חיצוניים

* תחנת הרכבת גן החיות התנ"כי באתר רכבת ישראל

## הערות שוליים

גן החיות התנ"כי
קטגוריה:גן החיות התנ"כי
ירושלים – גן החיות התנ"כי
וליד עידו

**וליד אחמד עידו** (בערבית: **وليد أحمد عيدو**; 2 באפריל 1942 – 13 ביוני 2007) היה פוליטיקאי סוני לבנוני וחבר פרלמנט מטעם זרם העתיד של סעד אל-חרירי בפרלמנט הלבנוני, החברה בקואליציית 14 במרץ. הוא נרצח בפיצוץ מכונית תופת יחד עם בנו ח'אלד ועוד שמונה אחרים. עידו היה מן המתנגדים הבולטים לסוריה ולמעורבותה בענייני לבנון, לנשיאה בשאר אל-אסד ולמקורבו בלבנון הנשיא אמיל לחוד.

## ביוגרפיה

עידו נולד ב-1942 בביירות. הוא סיים את לימודיו ב-1966 והפך לשופט שנה לאחר מכן. בשנות ה-90 המאוחרות הוא היה התובע הציבורי בצפון לבנון, תפקיד שממנו אולץ להתפטר לאחר שנתגלה כי קיבל שוחד. במהלך מלחמת האזרחים בלבנון בין השנים 1975–1990 הוא היה חבר במיליציה הסונית אל-מוראביטון, שממנה סולק מסיבות לא ברורות.

### קריירה פוליטית
עידו הצליח לזכות במושב בפרלמנט בבחירות שנת 2000 (בחירות שנערכו בתקופת הסדר הסורי בלבנון). בבחירות 2005 נבחר שוב, ברשימתו החדשה של סעד אל-חרירי. במהלך השנתיים בהן כיהן בקואליציה הוא היה חבר במספר ועדות פרלמנטריות. עידו התנגד להתפטרות השרים השיעים מממשלת סניורה וקרא להחליפם בשרים אחרים. הוא תמך בהקמת בית דין בינלאומי לשיפוט החשודים ברצח רפיק אל-חרירי. במהלך מלחמת לבנון השנייה טען כי הוא "היה מוכן למכור את דמו כדי לקנות נשק ולהילחם בשיעים מוסלמים".

עידו היה חבר הפרלמנט השלישי מן הקואליציה הלבנונית שנרצח מאז 2005. מותו הותיר את הרוב של הקואליציה האנטי-סורית בפרלמנט על שלושה מושבים בלבד.

## חיים אישיים
וליד עידו היה נשוי ואביהם של שלושה ילדים: ח'אלד, זהר ומאזן. פיצוץ מכונית התופת שהרג את עידו ובנו ח'לאד פצע גם את בנו האחר מאזן. עידו היה שחיין נלהב, והפיצוץ אירע לאחר שחזר מחוף הים של ביירות במהלך הסכסוך בלבנון.

## הערות שוליים

קטגוריה:פוליטיקאים לבנונים
קטגוריה:קורבנות רציחות פוליטיות בלבנון
קטגוריה:ביירות: אישים
קטגוריה:בוגרי האוניברסיטה הלבנונית
קטגוריה:לבנונים שנולדו ב-1942
קטגוריה:לבנונים שנפטרו ב-2007
מסעות מוקדמים ליבשת אמריקה

[ממוזער|[לייף אייריקסון מגלה את אמריקה, מאת: האנס דאל.|300x300 פיקסלים]]
ישנן עדויות כי לאורך ההיסטוריה (ועד למסעו של כריסטופר קולומבוס), ערכו אנשי "העולם הישן" **מסעות ימיים אשר בהם נתקלו ביבשת [[אמריקה]]**, או לחלופין שדבר קיומה היה ידוע להם. בחלק ממסעות אלה אף היו ניסיונות ליישב את ה"עולם החדש" ש"התגלה" (דבר קיומה וישובה של היבשת לא היה ידוע לתושבי העולם הישן ולכן התייחסו אליה כ"חדשה" ולהגעתם אליה כ"גילויה").

למסעות אלה לא קיימות הוכחות ודאיות והקהילה המדעית דוחה את הטענות עליהם, פרט לטענות על הוויקינגים. המקור לרוב הטענות בקשר למסעות אלו הוא לרוב בכתבים או מפות מהתקופה שקדמה לקולומבוס המאזכרים כביכול את אמריקה.

## רקע

המתיישבים הראשונים ביבשת אמריקה היו הפלאו-אינדיאנים שהגיעו אליה עוד בתקופה הפרהיסטורית דרך מצר ברינג. מאז ייתכן שבמשך השנים נוצרו קשרי מסחר זמניים בעיקר בין תושבי אלסקה לסיביר ותושבי אמריקה הדרומית ופולינזיה, כך ייתכן שהבטטה הגיעה לפולינזיה כנראה בסביבות 1000 לספירה.

בשנת 1000 בערך יצאו כמה קבוצות ויקינגים כשהמפורסמת ביניהם בהנהגתו של לייף אייריקסון למסע מערבה, והגיעו לחופי ניופאונדלנד. אחת הקבוצות הקימה התיישבות בשם וינלנד אשר שרדה תקופה קצרה. זהו המסע המשוער המוקדם ביותר של אירופאים לאמריקה. בשנות השישים של המאה העשרים אכן נתגלו שרידי יישוב ויקינגי במזרח קנדה.

## כרונולוגיה של מסעות אשר ייתכן שהגיעו לאמריקה
* 1341 – מסע משוער של סנצ'ו ברנדאו הפורטוגלי לברזיל.
* 1421 – מסע משוער של הצי הסיני של שושלת מינג בפיקודו של ג'נג חה לאורך החופים המערביים והמזרחיים של אמריקה והתיישבות שם (ראו "1421").
* 1431 – מסע משוער של הפורטוגלים בעקבות מפות סיניות לאיי הודו המערבית והתיישבות שם.
* 1472 – מסע משוער של ז'ואאו קורטה-ריאל הפורטוגלי לאמריקה.

## 1492 ואילך
בשנת 1492 חצה כריסטופר קולומבוס את האוקיינוס האטלנטי והגיע לאיי הקריביים.

במסעו הראשון הגיע קולומבוס רק עד אזור האיים האנטילים וירד ליבשה רק באיים אלה ובאיי הבהאמה. קולומבוס לא ידע שמדובר ביבשת נפרדת ועד יום מותו התנגד לתאוריות שסברו כך.

מסע זה של קולומבוס הוא המסע המתועד הראשון ליבשת, אך למעשה המסעות הבאים היו בעלי משמעות רבה יותר בהקשר של "גילוי" היבשת וחקירתה על ידי בני העולם הישן. ב-1500 הגיע הנווט פדרו קברל לאזור שהוא היום ברזיל, והיה הראשון לדרוך באמריקה הדרומית. ב-1501 הגיע אמריגו וספוצ'י לאמריקה, לאזור ברזיל, והיה בין הראשונים שקבעו שמדובר ביבשת חדשה. ב-1524 חקר ג'ובאני דה וראצאנו לראשונה את חופי אמריקה הצפונית.

לאחר תקופה קצרה של חקירת היבשת והוכחת היותה יבשת נפרדת, החלו ההגירה אל היבשת ויישובה על ידי אירופאים.

תוצאות המסעות רוכזו במפות. המפה הישנה ביותר ששרדה עד היום וכוללת מידע על המסעות ליבשת החדשה היא מפת חואן דה לה קוסה שנוצרה בשנת 1500.

## ראו גם
* עידן התגליות
* וינלנד
* מחלוקות על גילוי ברזיל
* אמריגו וספוצ'י
* ת'ורפין קרלספני
* התקופה הויקינגית

## קישורים חיצוניים

* 
* אורי קציר, מגלים את אמריקה , אתר אפלטון
* 
* 
* 
* 
* 

*
קטגוריה:מגלי ארצות
Queen Rocks

**Queen Rocks** הוא אלבום אוסף של להקת הרוק הבריטית קווין שיצא בשנת 1997. האלבום הוא אוסף של שירי הלהקה המאופיינים בסגנון הרוק הכבד, וכן כולל את השיר *(No-One But You (Only the Good Die Young* שיצא לראשונה באלבום זה. השיר הוא שיתוף הפעולה האחרון בין שלושת חברי הלהקה הנותרים לאחר מותו של פרדי מרקיורי.

האלבום נחשב לייחודי בשל העובדה שהוא לא המשיך את הקו הייחודי של אלבומי האוסף הקודמים: הוא כולל להיטים לצד שירים שמעולם לא יצאו כסינגלים.

## רשימת השמעה

## משתתפים
*פרדי מרקיורי - זמרה ופסנתר
*בריאן מיי - גיטרה, קלידים, שירה וקולות רקע
*רוג'ר טיילור - תופים וקולות רקע
*ג'ון דיקון - גיטרה בס

## קישורים חיצוניים

קטגוריה:אלבומי קווין
קטגוריה:אלבומי אוסף באנגלית
קטגוריה:אלבומי זהב באוסטרליה
קטגוריה:אלבומי חברת פרלופון
הסכם קרלוביץ

**הסכם קרלוביץ**, או **שלום קרלוביץ** (בגרמנית: **Frieden von Karlowitz**; בסרבית: **Karlovački mir ,Карловачки мир,** "שלום קרלוביץ"; בטורקית: **Karlofça Antlaşması**, "הבנות קרלוביץ") היה הסכם שנחתם בעיר קרלוביץ שבסרביה (בגרמנית: Karlowitz; בטורקית: Karlofça; בסרבית: Sremski Karlovci ,Сремски Карловци) ב-26 בינואר 1699 בין האימפריה הרומית הקדושה (אוסטריה), האיחוד הפולני-ליטאי, הרפובליקה של ונציה ורוסיה הצארית לבין האימפריה העות'מאנית.

הסכם זה סיים את מלחמת האימפריה העות'מאנית-הליגה הקדושה (1683–1699) אשר הוכרעה צבאית לטובתה של אוסטריה כבר בקרב זנטה  ב-11 בספטמבר 1697. בעקבות קונגרס בן חודשיים בין האימפריה העות'מאנית מצד אחד והליגה הקדושה של 1684 מהצד השני, נחתם ההסכם ב-26 בינואר 1699.

במסגרת ההסכם נאלצו העות'מאנים לעשות ויתורים טריטוריאליים נרחבים:
* רובה של הונגריה, טרנסילבניה וסלאבוניה נמסרו לאוסטריה.
* פודוליה הועברה לשליטת פולין.
* דלמטיה ומוראה (הפלופונסוס של ימינו) נמסרו לוונציה.

הסכם קרלוביץ סימן את תחילת סופה של ההגמוניה העות'מאנית בדרום-מזרח אירופה, ואת הפיכתו של בית הבסבורג לכוח הדומיננטי באזור.

## קישורים חיצוניים

* 

* English text of treaty


## הערות שוליים

קטגוריה:קרואטיה: היסטוריה
קטגוריה:הונגריה: היסטוריה
קטגוריה:יוון: היסטוריה
קטגוריה:סרביה: היסטוריה
קטגוריה:בוסניה והרצגובינה: היסטוריה
קרלוביץ
קרלוביץ
קרלוביץ
קרלוביץ
קרלוביץ
קטגוריה:הרפובליקה של ונציה
קרלוביץ
קרלוביץ
סאווה

**סאווה** (גרמנית **Save** או **Sau**, קרואטית, בוסנית וסלובנית **Sava**, סרבית **Сава**, הונגרית **Száva**) הוא יובל ימני והשופע ביותר של נהר הדנובה בחבל הבלקן באירופה.

## גאוגרפיה
הסאווה ניזון משני יובלים - סאווה דולינקה (Sava Dolinka - "של העמק") וסאווה בוהינקה (Sava Bohinjka - "של אזור בוהין") - המתאחדים בתחומי סלובניה בין העיירות לסצה (Lesce) ורדובלייצה (Radovljica). מנקודה זו ועד לשפכו אל הדנובה בבלגרד, בירת סרביה, אורכו של הנהר הוא 945 ק"מ, או 990 ק"מ מנקודת השפיעה של יובלו הארוך יותר - הסאווה דולינקה.

תחילתו של נהר הסאווה דולינקה בנקיק נדיז'ה (Nadiža). לאחר מכן זורם הנהר דרך נתיב תת-קרקעי שאורכו 5 ק"מ, ומגיח שוב בגובה של 842 מטר סמוך לעיירת הסקי והנופש קרנסקה גורה (Kranjska Gora). תחילתו של היובל האחר, הסאווה בוהינקה שאורכו 31 ק"מ, בגובה של 805 מטר בתחומי הפארק הלאומי היחיד בסלובניה - הפארק הלאומי טריגלב. הנהר המכונה בחלקו זה "סביצה" (Savica - "הסאווה הקטנה"), מאבד 60 מטר מגובהו במפלי סביצה (Slap Savica) ולאחר מכן חוצה את אגם בוהין.

אגן הניקוז של הסאווה משתרע על 95,719 קמ"ר בחלקים ניכרים של בוסניה והרצגובינה, סלובניה וקרואטיה.
ספיקתו מתגברת מ-255 מ"ק לשנייה ליד זאגרב ל-1,722 מ"ק לשנייה בבלגרד, ועומקו המקסימלי מגיע ל-28 עד 30 מטר. לחלקו העליון של הנהר פוטנציאל הידרו-חשמלי רב, ובתחומי סלובניה הוקמו שלושה מפעלים להפקת חשמל מכוח מימיו, ואחרים נמצאים בשלבים שונים של הקמה.

השטחים המישוריים שסביב הנהר חשופים להצפות, והסאווה הציף חלקים מבלגרד ב-1981 וב-2006. יישומם של הסכמים לפיקוח על עוצמת זרימתו של הנהר, להקמת נתיב שיט לכל סוגי כלי השיט עד לזאגרב, ולהגנה על סביבתו האקולוגית, נעצר עם התפרקות יוגוסלביה ב-1991.

הסאווה פתוח לשיט לאורך 593 ק"מ משפכו אל הדנובה ועד למפגשו עם אחד מיובליו, הקופה בסמוך לסיסק. כלי שיט קטנים יותר יכולים להמשיך עד לזאגרב. הסאווה פתוח לשיט בינלאומי ועמק הנהר משמש כפרוזדור תעבורתי לכביש המהיר A3 ולמסילת הרכבת בין זאגרב לבלגרד. בשל כך שהעמק מיושב בצפיפות, הנהר סובל מבעיות זיהום קשות. הסאווה מתווה את מרבית גבולה הצפוני של בוסניה והרצגובינה (עם קרואטיה).

## גלריה

תמונה:Slap Savica.jpg|מפל סביצה
תמונה:Bohinj-jezero-zima.JPG|אגם בוהין
תמונה:Belgrad Save Donau.jpg|שפך הסאווה אל הדנובה בבלגרד


## קישורים חיצוניים

* 

קטגוריה:סלובניה: נהרות ונחלים
קטגוריה:קרואטיה: נהרות ונחלים
קטגוריה:בוסניה והרצגובינה: גאוגרפיה
קטגוריה:רפובליקה סרפסקה
קטגוריה:סרביה: נהרות ונחלים
קטגוריה:בלקן: נהרות ונחלים
קטגוריה:נהרות גבול
קטגוריה:יובלי הדנובה
קטגוריה:בלגרד: גאוגרפיה
כאיח'וסרו, הוואלי של כארתלי

**כַּאיח'וֹסרוֹ** (בגאורגית: **ქაიხოსრო** 1 בינואר 1674 – 27 באוקטובר 1711), מבית בגרטיוני, היה הוואלי (والي) של כארתלי במזרח גאורגיה, שמונה על ידי האימפריה הספווית, בין השנים 1709-1711. בפועל מעולם לא שלט בכארתלי עקב היעדרותו הקבועה בשירות הצבא הפרסי.

כאיח'וסרו היה בנו של הנסיך לוואן . הוא ליווה את אביו בתקופת שירותו בצבא האימפריה הספווית וכעוצר כארתלי בתקופת היעדרותו של דודו גיאורגי האחת עשרה (גורגין חאן) . משנת 1703 כיהן כאיח'וסרו עצמו בכהונות רמות במנהלה הפרסית, בכללם: מושל הבירה הפרסית - אספהאן ומשנה (نائب) לראש הרשות השופטת. במות דודו, גיאורגי, בהתנקשות בשנת 1709, הוא מונה לוואלי של כארתלי, וסיאפ-סאלאר (המפקד העליון) של הצבאות הפרסיים באפגניסטן, והוענקו לו הערים תבריז וברדה  שבאזרבייג'ן, כנכסים. הוא בילה את כל חייו בשדה הקרב, וכארתלי נוהלה למעשה על ידי אחיו וחטנג השישי.
בנובמבר 1709, הוא נשלח להוביל את צבא פרסי-גאורגי למסע נקמה על רצח גיאורגי האחת עשרה, בידי מירוואיס חאן הוּתאכּ , מורד אפגני, מהשושלת ההותכית, שתפס את השליטה על קנדהאר. אולם מאמציו לכבוש את קנדהאר עלו בתוהו. ניסיונותיו של כאיח'וסרו למצוא מימון למשלחת נוספת נתקלו בהתנגדות בחצר המלכות שנבעה מהרצון להגביל את השליטה הגאורגית "המופרזת". רק שנה מאוחר יותר הגיעו חיילים לפראה. 360 ק"מ מקנדהאר. לאחר מכן, הוכרה מסיבה לא ברורה, הפסקת אש שברירית לזמן קצר. בקיץ 1711 התחדשה העוינות. כאיח'וסרו הצליח לכלוא את המורדים בין כותלי קנדהאר, ושם על העיר מצור. חודשיים לאחר מכן היה מירוואיס חאן מוכן לדון בתנאים להפסקת אש. אולם כאיח'וסרו התעקש על כניעה ללא תנאי. התעקשות שהתבררה כטעות גורלית. ההותכים בחרו להמשיך ולהילחם וביקשו את תמיכתם של הבלוצ'ים, שבט איראני אחר, שכבר היה לו חשבון ליישב מול החיילים הגאורגים עוד מתקופתו של גיאורגי האחת עשרה. הבלוצ'ים תקפו את קווי העורף וחתכו את קווי האספקה לצבא הצר. תוך זמן קצר התערערה יציבות הצבא הפרסי-גאורגי, וב-26 באוקטובר של אותה שנה, הורה לכאיח'וסרו על נסיגה מהעיר. ההותכים תקפו את הצבא הנסוג, וניצחו ניצחון מוחץ. באותו היום נהרג גם כאיח'וסרו בקרב יחד עם כ-25,000 מלוחמיו. קנדהאר הפכה לעצמאית לחלוטין מפני הספווים.

## מקורות
* מרטין סיקר (2001), **[http://books.google.com/books?id=BzMJys65u9wC&pg=PA43&source=gbs_toc_r&cad=8#v=onepage&q=&f=false שקיעת העולם האיסלאמי: מהסכם קרלוביץ ועד להתפוררות האימפריה העות'מאנית]**, מתוך הפרק: שקיעתה ונפילתה של המדינה הספווית, עמ' 43-44, באנגלית, , 

## קישורים חיצוניים

## הערות שוליים

קטגוריה:מלכי גאורגיה
קטגוריה:שושלת בגרטיוני
קטגוריה:ממלכת פרס
קטגוריה:אנשי צבא גאורגים
קטגוריה:כארתלי
קטגוריה:ילידי 1674
קטגוריה:נפטרים ב-1711
Classic Queen

***Classic Queen*** הוא אלבום האוסף השלישי של להקת הרוק הבריטית קווין. הלהקה הוציאה את האלבום לאור בעקבות העלייה המחודשת בפופולריות של הלהקה בארצות הברית, לאחר יציאת הסרט עולמו של ויין, שם הומחז שיר הלהקה "Bohemian Rhapsody" באופן הומוריסטי במיוחד. על אף שהביקורות שיבחו את האלבום על היותו אוסף משובח, הוא לא שולב במארז של שאר אלבומי האוסף של הלהקה. מכירות האלבום עלו על שני האוספים הקודמים של הלהקה, *[[Greatest Hits (אלבום של קווין)|Greatest Hits]]* ו- *[[Greatest Hits II (אלבום של קווין)|Greatest Hits II]]*, והוא כולל שירים שלא נכנסו לאף אחד מהאוספים הללו.

## רשימת השירים

## משתתפים
### קווין
*פרדי מרקיורי – זמרה, קולות רקע, סינתיסייזר, פסנתר, אורגן חשמלי, דוגם, קלידים, מחיאות כפיים, הכאות באצבע צרדה
*בריאן מיי – גיטרה חשמלית, גיטרה אקוסטית, גיטרת סלייד, זמרה, קולות רקע, סינתיסייזר, דוגם, פסנתר, קלידים, תכנות, תכנות תופים, מחיאות כפיים, הכאות באצבע צרודה, תזמורת
*רוג'ר טיילור – תופים, תופים אלקטרוניים, מכונת תופים, טימפני, גונג, תוף מרים, מאראקס, פעמונים, פעמון פרה, מחיאות כפיים, הכאות באצבע צרודה, זמרה, קולות רקע
*ג'ון דיקון – גיטרה בס, מחיאות כפיים, הכאות באצבע צרודה, סינתיסייזר, דוגם, תכנות תופים

### משתתפים נוספים
* דייוויד בואי – זמרה, סינתיסייזר, מחיאות כפיים, הכאות באצבע צרודה ב-"Under Pressure"
* פרד מנדל – סינתיסייזר ב-"Hammer to Fall" ו-"Radio Ga Ga"
* סטיב גרגורי – סקסופון ב-"One Year of Love"
* לינטון נאיף – כלי מיתר ב-"One Year of Love"
* דייוויד ריצ'רדס – קלידים, כלי הקשה, תכנות ב-"These Are the Days of Our Lives"
* מייקל קיימן – תזמורת, ניצוח ב-"Who Wants to Live Forever"
* התזמורת הפילהרמונית הלאומית – כלי מיתר, כלי נשיפה מתכתיים, כלי הקשה ב-"Who Wants to Live Forever"

## קישורים חיצוניים

קטגוריה:אלבומי קווין
קטגוריה:אלבומי אוסף באנגלית
קטגוריה:אלבומים שהגיעו למקום הראשון במצעד האלבומים הקנדי
קטגוריה:אלבומי פלטינה בארצות הברית
קטגוריה:אלבומי פלטינה בקנדה
קטגוריה:אלבומי חברת הוליווד רקורדס
הקסוקינאז

ממוזער|215x215 פיקסליםממוזער|306x306 פיקסלים
**הקסוקינאז** הוא אנזים אלוסטרי המזרחן סוכרים בעלי שישה פחמנים, הקסוזות, לקבלת הקסוז פוספט. ברוב האורגניזמים והרקמות הסוכר הוא גלוקוז המשמש כסובסטרט החשוב ביותר והתוצר הוא גלוקוז- 6- פוספט. הקסוקינאז נוכח בכל רקמות הגוף, אנזים פעיל מאוד, בעל ערך Km נמוך.

ההקסוקינאז נמצא בכל האורגניזמים מחיידקים דרך שמרים וצמחים עד ליונקים ובני האדם. לאנזים גרעין של אתר קישור ל-ATP. בעל מספר איזופורמים או איזואנזימים בתוך אותו זן.

השלב הראשון בגליקוליזה הוא הזרחון של הגלוקוז על ידי ההקסוקינאז. המטרה המרכזית לזרחון זה היא למנוע מהגלוקוז לצאת מהתא בדיפוזיה. הזרחון מוסיף פוספט ליצירת גלוקוז-6-פוספט ולגרום לקוטביות. לכל האורגניזמים יש את הגנים לייצור הקסוקינאז. פעולת הזרחון מתבצעת על ידי העברת קבוצת פוספט ממולקולת ATP למולקולת החד סוכר. זירחון הקסוזה כמו גלוקוז מתחיל תהליכים מטבוליים אחרים כמו: גליקוליזה או סנתוז של גליקוגן.

רוב ההקסוקינאזות החיידקיות הם בגודל של 50kD אך בצמחים ושאר בעלי חיים עילאיים האנזים יכול להגיע ליותר מ-100kD.

## האיזואנזימים המצויים ביונקים
- הקסוקינאז A/I – נמצא בכל הרקמות בגוף, בעל אפיניות גבוהה לגלוקוז. פעילות נשארת קבועה תחת שינויים פיזיולוגיים. אנזים זה נמצא בדופן החיצוני של המיטוכונדריה, אשר מאפשרת קרבה ל – ATP.

- הקסוקינאז B/II – מצוי ברוב הרקמות, מצוי ברקמת השריר והלב. אנזים זה נמצא בדופן החיצונים של המיטוכונדריה, אשר מאפשרת קרבה ל – ATP.

- הקסוקינאז C/III – מעוכב על ידי גלוקוז, הסובסטרט של האנזים, מעט ידוע על תפקידו הביולוגי.

- הקסוקינאז D/IV – מכונה בשם גלוקוקינאז, נמצא בכבד, לבלב, היפותלמוס ובמעי הדק.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אנזימים
ניומנרי

**ניומנרי** (Newmanry) היה אחד האגפים בבלצ'לי פארק, מרכז פענוח הצפנים הבריטי במלחמת העולם השנייה. עבודת אגף ניומנרי הייתה לפתח וליישם שיטות ממוכנות במטרה לפענח את ההודעות של מכונת ההצפנה הגרמנית Lorenz SZ 40/42, שכונתה על ידי הבריטים "טוני". השם ניומנרי נגזר משמו של מייסד האגף ומנהלו מקס ניומן. האגף היה אחראי על מכונת הפענוח הית' רובינסון ועל מחשב הקולוסוס.

## מהבולטים באנשי ניומנרי
* I. J. Good
* ג'ון הריבל
* דונלד מיצ'י
* מקס ניומן
* דייוויד ריס
* J. H. C. Whitehead
* שון וילי

## ראו גם
* טסטרי

קטגוריה:בלצ'לי פארק
טסטרי

אגף **טסטרי** (**Testery**) הוא אגף בבלצ'לי פארק, תחנת הפענוח הבריטית במהלך מלחמת העולם השנייה. האגף נוהל על ידי ראלף טסטר. הטסטרי יישמה שיטות ידניות על מנת לפענח את התעבורה של "פיש" אולם מאוחר יותר פיתחה מכונות העריסה חשמליות שכונו "דראגון" ו"פרוטאוס".

האגף נוסד ביולי 1942 ובראשו עמד רב-סרן ראלף טסטר אשר ניהל בעברו קבוצה קטנה שעמלה על פענוח צופן גרמני ידני.
מקס ניומן שהה במקור בטסטרי עד אשר אגף ניומנרי הוקם ב-1 בפברואר 1943 על מנת לפתח וליישם שיטות ממוכנות לפענוח תעבורת "פיש".

בשנת 1945 כבר היו בטסטרי כ-118 אנשים.

## הבולטים שבאנשי האגף
* פיטר בננסון
* פיטר הילטון
* רוי ג'נקינס
* מקס נוימן
* ראלף טסטר

## הערות שוליים

קטגוריה:בלצ'לי פארק
הפארק הלאומי טריגלב

**הפארק הלאומי טריגלב** (סלובנית **Triglavski narodni park** - "טריגלָאוּסקי נארודני פארק") הוא הפארק הלאומי היחיד בסלובניה. הפארק, הכולל את רוב רכס האלפים היוליאניים בתחומי סלובניה, משתרע על ארבעה אחוזים משטח המדינה והוא נמצא בצפון מערב סלובניה. לפארק נודע מעמד מיוחד במדינה, הן בשל כך שמדובר בפארק הלאומי היחיד בתחומיה, ובעיקר בשל הר טריגלב שבמרכזו, ההר הגבוה במדינה, ששלוש פסגותיו הן הסמל הלאומי של סלובניה ורקע למספר אגדות.

ההצעה להכריז על שטח הפארק כאזור מוגן הועלתה לראשונה ב-1906 או 1908 על ידי אלבין בלר (Albin Belar), אך מומשה על שטח של 16 קמ"ר בלבד רק בשנת 1924. ב-1961 הורחב שטח הפארק ל-20 קמ"ר ושמו הנוכחי אומץ, וב-1981 נקבע שטחו הנוכחי של הפארק בחוק.

ימין|ממוזער|100px|שלוש הפסגות של הר טריגלב על סמל סלובניה
הפארק הלאומי טריגלב משתרע על שטח של 838 קמ"ר בצפון מערבה של סלובניה לאורך גבולה עם אוסטריה ואיטליה. במרכזו נמצא הר טריגלב, ההר הגבוה בסלובניה שגובהו 2,864 מטר ובראשו מגדל אלייז' (Aljaž). קיימת מחלוקת באשר למקור שמו של ההר, שמשמעותו "תלת-ראש", ולא ברור אם קיבל את שמו משלוש פסגותיו בהן ניתן להבחין במבט מדרום, או מהאל המיתולוגי הסלאבי הקדום שנשא שם זה. לפי המיתולוגיה הסלאבית האל טריגלב היה בעל שלוש ישויות נפרדות, ותושבי האזור האמינו כי הוא מתגורר על פסגת ההר. בכל מקרה ההר הוא זה שנתן לפארק הלאומי את שמו, ולטיפוס אל פסגתו נודע מעמד מיוחד בסלובניה. אגדה נוספת הקשורה להר מספרת על צפיר האלפים (Chamois או Rupicapra rupicapra) זלטורוג (Zlatorog - "קרן זהב": Zlata rog) שהתגורר על פסגתו ושמר על אוצר חבוי. כיום זלטורוג הוא מותג מקומי של בירה.

בפארק הלאומי נמצאים מקורותיהם של שני נהרות - הסאווה בוהינקה, אחד משני מקורותיו של נהר הסאווה הזורם אל הדנובה ודרכו אל הים השחור, והסוצ'ה (Soča) (איטלקית איסונדזו, Isonzo) הזורם דרומה אל הים האדריאטי. הסאווה בוהינקה אשר החלק שלו הזורם בתחום הפארק מכונה "סביצה" (Savica - "הסאווה הקטנה"), מאבד 60 מטר מגובהו במפלי סביצה (Slap Savica), ולאחר מכן חוצה את אגם בוהין שגם הוא נמצא בתחומי הפארק. הן המפלים והן האגם נמנים עם סימני ההיכר של הפארק ונחשבם אתרים תיירותיים ידועים בסלובניה. בתחומי הפארק נמצאים שני אתרי סקי - האחד והגדול במדינה בעיירה קרנייסקה גורה שמצפון לפארק, והשני בהר ווגל שבדרומו.

בתחומי הפארק 25 יישובים, שבהם מתגוררים 2,352 תושבים העוסקים בעיקר בחקלאות, במרעה, בתיירות ובייצור מוצרי צמר ועץ.

## קישורים חיצוניים

* 
* מצגת תמונות של הפארק


קובץ:Bohinj_lake_tree.jpg|עץ על גדת אגם בוהין
קובץ:Tamar Valley (NW Slovenia) – 2015-07-17.jpg|עמק פלניצה
קובץ:Bohinj-jezero-zima.JPG|אגם בוהין
קובץ:View from Mangart MC cropped.jpg


קטגוריה:סלובניה: גאוגרפיה
קטגוריה:אירופה: פארקים לאומיים
פסיכרומטר

שמאל|ממוזער|דוגמה לפסיכרומטר
**פסיכרומטר** (אנגלית: Psychrometer) הוא מכשיר מדידה השייך למשפחת המכשירים המודדים לחות והידועים כהיגרומטרים. הפסיכרומטר הוא היגרומטר פשוט והוא מכיל שני מדחומים: אחד יבש והשני רטוב. איוד מהמדחום הרטוב מוריד את הטמפרטורה, כך שהוא מראה את הטמפרטורה הנמוכה יותר מאשר המדחום היבש. בטמפרטורה הנמוכה מנקודת הקפאון המצב הפוך: מכיוון שהמדחום הרטוב מתכסה בשכבת קרח, הוא מראה את הטמפרטורה הגבוהה יותר.

לחות יחסית מחושבת מתוך ההפרש בין טמפרטורת המדחום היבש לבין טמפרטורת המדחום הרטוב והעזרות בגרף הפסיכרומטרי.
## קישורים חיצוניים

* 

קטגוריה:מכשירי מדידה במטאורולוגיה
טרימרן

[ממוזער|250px|טרימרן מסוג אורמה 60, במירוץ ב-[2005]]
**טרימרן** (באנגלית: **Trimaran**) הוא כלי שיט בעל שלושה גופי ציפה הדומה לקטמרן שהוא בעל שני גופי ציפה. רוב כלי השיט הם בעלי גוף ציפה בודד.

טרימרן מונע בדרך כלל על ידי מפרשים ולא בעזרת מנוע. בדרך כלל זהו כלי שיט קטן המשמש לתחרויות ולפנאי והוא מסוגל לפתח מהירויות גבוהות במיוחד. שיא המהירות של כלי שיט המונע באמצעות מפרשים הושג על גבי טרימרן (מהירות של יותר מ-40 קשר - כמעט 70 קילומטר לשעה). דגמי טרימרן מיוצרים גם לשיט בים הפתוח וגם לשיט באגמים.

## קישורים חיצוניים

* 

קטגוריה:אוניות וספינות מפרשים
קטגוריה:3 (מספר)
OpenGL

**OpenGL** (Open Graphics Library) הוא ממשק תכנות יישומים ליצירת תוכנות שמייצרות גרפיקה תלת־ממדית ממוחשבת (וגם דו-ממדית). הממשק מורכב מיותר מ־250 קריאות פונקציות שונות שיכולות לשמש לציור של סצנות תלת-ממדיות מורכבות מצורות פשוטות (פרימיטיבים). OpenGL פותחה במקור על ידי חברת סיליקון גרפיקס (.Silicon Graphics Inc) בשנת 1992, אך כיום המשך הפיתוח הוא בידי Khronos Group.

OpenGL פופולרית בתעשיית משחקי המחשב, שם המתחרה העיקרית היא Direct3D המפותחת על ידי חברת מיקרוסופט. שימוש נרחב ב־OpenGL ניתן למצוא בסביבות מציאות מדומה, סימולציות מדעיות, הצגת מידע, סימולטורים, מדמי טיסה ופיתוח משחקי מחשב.

## מבנה
ל-OpenGL שתי מטרות עיקריות:
# לפשט את התקשורת עם המעבד הגרפי בעזרת שימוש בממשק אחיד.
# להסתיר את ההבדלים בין פלטפורמות חומרה שונות.

הפעולה הבסיסית של OpenGL היא לקבל סוגי משתנים בסיסיים כמו נקודה, שורה, או פוליגון ולהמיר אותם לפיקסלים (רסטריזציה). המרה זאת נעשית בעזרת מכונת המצבים של OpenGL. רוב הפקודות של OpenGL עוסקות בהמרה זאת, או על ידי שליחת משתנים למכונת המצבים להמרה או בשליטה בתצורה של עיבוד הנתונים במכונת המצבים. לפני הופעת OpenGL 2.0 כל שלב של מכונת המצבים ביצע פעולה אחת והיו לו אפשרויות תצורה מוגבלות. ב-OpenGL 2.0 יש יותר אפשרויות הניתנות לתכנות בעזרת GLSL. 

דוגמאות לקריאות לפונקציות ב-openGL (שליחת משתנים למכונת המצבים):  
* סרטוט ציור המורכב ממשולשים -  

```c
glbegin(GL_TRIANGLES); //other modes: GL_POINTS, GL_LINES, GL_QUADS, GL_POLYGON 
glVertex3f(x-coordinate, y-coordinate, z-coordinate); //first vertex
glVertex3f(x-coordinate, y-coordinate, z-coordinate); //second vertex
glVertex3f(x-coordinate, y-coordinate, z-coordinate); //third vertex
glEnd();
```
 
* הפעלת מקור אור בודד

```c
glLightfv(GL_LIGHT0, GL_DIFFUSE, {R,G,B});
glLightfv(GL_LIGHT0, GL_POSITION, light position);
glEnable(GL_LIGHT0);
glEnable(GL_LIGHTING); //enable the lighting
```

* הפעלת אלגוריתמי הסרת הנסתר

```c
glEnable(GL_DEPTH_TEST); //enable depth test
glDepthFunc(<comparison func>); //comparison functions: GL_NEVER, GL_LESS, GL_EQUAL, GL_LEQUAL, GL_GREATER, GL_NOTEQUAL, GL_GEQUAL, and GL_ALWAYS
```


ל-OpenGL הייתה השפעה על מאיצי גרפיקת תלת-ממד, בכך שהיא עודדה הוספת תכונות שכיום נחשבות לנורמה בתחום.

תיאור קצר של התהליך במכונת המצבים הוא:
# חישוב של הפונקציות שמתארות משטחים, ועקומות אם צריך.
# פעולות על קודקודים, טרנספורמציות שלהם, הארה שלהם בהתאם לתכונותיהם.
# הפיכת הנתונים לפיקסלים (רסטריזציה).
# פעולות על חלקים מהתמונה, כמו עדכון ערכים בהתאם להוראות.
# שליחת הנתונים אל תוך אוגר המסגרות.

יש מאיצים גרפיים שמספקים תכונות מעבר לרשימה זו, אך הם בדרך כלל הרחבה של הרשימה ולא שינוי מהפכני שלה.

## ראו גם
*Xgl
*JMonkey
* JOGL

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:תוכנות מערכת
קטגוריה:גרפיקה ממוחשבת
קטגוריה:גרפיקת תלת-ממד
טכסאר

שמאל|ממוזער|250px|אופני הצילום של הלוויין
**טכסאר** (**אופק 8**) הוא שמו המסחרי של סדרת לוויינים המפותחת על ידי התעשייה האווירית לישראל, הלוויינים בסדרה מצויד במטעד מכ"ם מפתח סינתטי הפועל בתחום ה־X. שמו המסווג של הלוויין, **שילוח**, נחשף בחדשות ערוץ 10 ב-31 בינואר 2008. זהו לוויין תצפית קל משקל, המסוגל לייצר הדמאות תלת־ממדיות של כדור הארץ ברזולוציה גבוהה, ביום, בלילה ובכל מזג אוויר. הלוויין פותח על ידי התעשייה האווירית לישראל ושותפות בו שתי חטיבות שלה: חטיבת מערכות חלל - באמצעות מפעל מבת, וחטיבת האלקטרוניקה, באמצעות מפעל אלתא.

הלוויין שוגר מנמל החלל סאטיש דהאוואן שבדרום הודו באמצעות משגר PSLV (בתצורה המכונה פולאריס) ב־21 בינואר 2008. תמונות ראשונות שצילם נקלטו בתחנת הקרקע של הלוויין תשעה ימים לאחר השיגור. קיבולת הזיכרון בלוויין היא 240 גיגהבייט.

## עקרון הפעולה של לוויין תצפית מכ"מי
הלוויין טכסאר עושה שימוש בטכנולוגיית מכ"ם מפתח סינתטי (SAR). המכ"ם משתמש בתנועת הלוויין (במהירות של קרוב לשמונה קילומטרים בשנייה) על מנת לייצר אנטנה סינתטית מההדים שחוזרים לאורך מסלול הטיסה. המכ"ם משתמש באינטרפרומטריית רדיו על מנת לשרטט תמונה ברזולוציה גבוהה של פני השטח, ללא תלות במזג האוויר.

## אופני הפעולה של הטכסאר
הלוויין טכסאר מתוכנן לפעול בשלוש דרכים:
***SPOT Mode** – התמקדות באזור מוגדר, ומעקב של הלוויין אחר האזור בעודו נע;
***Strip Mode** – איסוף מידע רציף במסלול התקדמות הלוויין;
***Mosaic Mode** – דגימה של אזורים נבחרים הנמצאים תחת נתיב הלוויין במעבר מסוים.

## שיגור הלוויין
הלוויין שוגר ביום שני, 21 בינואר 2008, מנמל החלל סריהריקוטה שבהודו, באמצעות משגר PSLV. השיגור בוצע בשעה 05:45 שעון ישראל.

ממוזער|250px|מרכז|דגם של TECSAR

## דעיכה במסלול
הלווין דעך ממסלולו ב-3 ביולי 2024.

## פרויקטים נוספים על בסיס הטכסאר
* RISAT-2, לוויין מכ"ם הודי שפותח בסיוע חברת אלתא ושוגר ב-2009. לוויין מכ"ם נוסף בשם RISAT-2BR1 שוגר ב-2019.
* אופק 10, לוויין מכ"ם צבאי ששוגר מישראל ב-2014, על ידי משגר שביט.
* MuSAR, הצעה משותפת של הסוכנות לחלל הישראלית והתעשייה האווירית וחברת נורת'רופ גרומן לפתח גשושית חלל לחקר כוכב נגה באמצעות מכ"ם אשר יועדה לשיגור ב-2015 אך ההצעה לא התקבלה על ידי נאס"א.
* חברת הביון האמריקאית XpressSAR חתמה בנובמבר 2018 על הסכם עם התעשייה האווירית שתספק לה 3–4 לווייני מכ"ם מסוג טכסאר לפעילותה.
* חברת ISI ששיגרה את לווייני ארוס, מתכננת לשגר 2 לוויינים מסוג טכסאר שכינויים יהיה "ארוסאר" בשנים הקרובות.

## ראו גם
* סדרת לווייני אופק של ישראל

## קישורים חיצוניים
* נתונים על הלוויין מאתר התעשייה האווירית
* 

## הערות שוליים

קטגוריה:התעשייה האווירית לישראל: לוויינים
קטגוריה:מוצרי אלתא
קטגוריה:יחסי הודו–ישראל
ג'ו

**ג'וֹ** (杖:じょう, jō?) הוא מקל עץ המשמש ככלי נשק יפני מסורתי. הוא פותח ביפן העתיקה לצורך אימון סמוראיים ולדו-קרב. הג'ו משמש לרוב בג'וֹדּוֹ (אומנות המקלות) ובאייקידו. בנוסף ישנם כוחות משטרה יפנים שעדיין משתמשים בג'ו.
שמאל|ממוזער|250px|ג'ו

## מקור
לפי האגדה הג'ו הומצא על ידי סמוראי בשם קטהסויושי (夢想 權之助 勝吉) לאחר שתקף סמוראי אחר בשם מיאמוטו מוסאשי (宮本 武蔵 ) והלה הכה אותו עם עץ מדורה שהיה זרוק לידו, והפיל אותו. קטהסוישי כל כך הורשם, שהוא עזב את המקום והקים בית ספר ללחימה במקל כנגד חרב.

## שימוש בג'ו
הג'ו הוא כלי נשק, הדורש טכניקה, דיוק וזריזות ולא כוח. המכות של הג'ו מכוונות לרוב למקומות פגיעים בגוף האדם דוגמת הרקות. הג'ו קצר מהבו ולכן דורש זריזות גדולה יותר, אך הג'ו ארוך יותר מהבוקן (חרב עץ) ולמרות זאת דרושה מיומנות גבוהה כדי להילחם בקרב של ג'ו נגד חרב.
בשונה מהחרב והסכין את הג'ו אפשר לתפוש בכל מקום לכן מספר המכות האפשריות בו הוא כמעט אין סופי.

### באייקידו
באייקידו יש לג'ו שלושה שימושים מרכזיים:
ג'ו-דורי - הנגא (NAGE - מבצע הטכניקה) לא מחזיק בנשק, והאוקא (UKE - התוקף) תוקף בעזרת מקל. על הנגא להגן על עצמו מהתקפות שונות כגון דקירה לבטן מכה לצד הראש ומכה לחזית הראש.
ג'ו-נגא - הנגא מחזיק במקל והאוקא תופס את המקל שלו, הנגא צריך להטיל את האוקא או לנעול אותו בבריח. ישנן תפיסות שונות ורבות בהן יכול האוקא לתפוס את המקל של הנגא, לכל אחת מהן יש עשרות הגנות שונות.
ג'וגי - הג'וגי הוא קאטה של תנועות בעזרת המקל המדמות קרב בין לוחם בעל מקל לכמה תוקפים התוקפים לרוב בחרבות (אין שום תוקפים במציאות והקאטה נעשית לבד). הג'וגי בוחן את איכות המכות של האייקידוקה. ישנם שלושה ג'וגים באייקידו, ג'וגי 1 - 3.

### בג'ודו
בג'ודו (אומנות המקלות) יש שני סוגים של שימושים. הראשון הוא הג'וגי, גם כן רצף של מכות כנגד סייפים. הקאטות הן סה"כ דומות לקאטות באייקידו רק שבג'ודו יש 12 קאטות שונות.
השימוש הנוסף הוא משטרתי. כיוון שמאז ומעולם האומנות הייתה קשורה מאוד לאכיפת החוק, גם בלימוד האומנות לומדים דברים רבים הקשורים לעניין, לדוגמה שימושים שונים של המקל כדי להכניע, לרתק ואף לקשור את בן הזוג.

## מאפייני הג'ו
הג'ו עשוי לרוב מעץ אורן (בימינו בעיקר אורן טיוואני), לכל אדם מתאים ג'ו באורך אחר, ג'ו צריך להגיע מהרצפה עד לבית שחיו של האוחז בו, כך שאורכו הממוצע הוא 128 ס"מ. עובי הג'ו הוא בין 24 ל-30 מ"מ, עובי המקנה לו חוזק ועמידות בד בבד עם משקל מתאים ונח לשימוש.
על הג'ו להיות ישר לכל אורכו על מנת לשמור על הדיוק בלחימה איתו. ג'ו ישר מתגלגל היטב על רצפה ישרה.

## קישורים חיצוניים

קטגוריה:נשק קר
קטגוריה:אמצעי לחימה יפניים מסורתיים
קטגוריה:מקלות
נהיגה

ממוזער|שמאל|תנועת כלי רכב בכביש|250px
[ממוזער|שמאל|[הגה המכונית מאפשר לשלוט בכיוון התקדמות הרכב|250px]]
**נהיגה** היא מכלול הפעולות לשליטה והפעלת כלי רכב. כיום, כאשר מדברים על נהיגה, הכוונה היא כמעט תמיד לנהיגה על רכב מנועי (מכונית, טרקטור וכו'). נהיגה ברכב מתבצעת בדרך כלל בדרכים ייעודיות הנקראות כבישים. על הנהג ברכב לציית לחוקי הכביש ובדרך כלל עליו להיות בעל רישיון נהיגה מתאים לסוג הרכב בו הוא נוהג.

## אטימולוגיה
נהיגה היא הולכת רכב בדרך מסוימת, כפי שמנהג היא "הליכה" בדרך מסוימת.

## כישורי נהיגה
נהיגה ברכב דורשת מיומנות בתפעול כלי הרכב הנהוג ויכולת לשלב בין ידיעת חוקי התנועה, הבנת התנועה בכביש ותפעול הרכב שנוצרת כתוצאה מניסיון בנהיגה. לאחרונה החלו לפתח מערכות ממוחשבות שיתנו תמיכה לנהג בזמן הנהיגה, למשל מערכת בקרת מהירות חכמה.

### מיומנויות
מבחינה פיזית, על הנהג לשלוט בכיוון התקדמות הרכב ובמהירותו - יכולת להאט וגם לעצור אותו. על הנוהגים בכלי רכב מנועי לשלוט בתחומים הבאים:
*הכוונת כיוון הרכב בעזרת מערכת ההיגוי של הרכב (הגה או כידון).
*קביעת מהירות, האצה, האטה ועצירה של הרכב בעזרת דוושות הרכב.
*תפעול תיבת ההילוכים למהלך המתאים למהירות נסיעת הרכב (ברכב שההילוכים מופעלים באופן ידני).
*הפעלת מערכות שונות כגון: אורות נסיעה, אורות איתות, מגבי השמשות ועוד.
*צפייה בכביש, בתנאי הדרך, בכלי רכב הנוסעים על הכביש וניווט תוך מתן תשומת לב למכשולים אחרים שניתן לאתר דרך השמשה הקדמית ודרך מראות המכונית.

### כישורים נפשיים
נהיגה נכונה אינה רק ציות לחוקי הכביש כלשונם, אלא כוללת גם תרבות נהיגה נכונה, ריכוז מרבי, התחשבות בתנאי הסביבה, התאמה של סגנון הנהיגה אליהם והרגלי נהיגה נכונים.

הימנעות ממצבי חירום או התמודדות מוצלחת עימם תלויה בגורמים פיזיים ונפשיים:
*קבלת החלטות נכונות.
*שליטה בטכניקות בלימה ומהלכי התחמקות במצבים קיצוניים.
*הבנת יחסי הגומלין בין כלי רכב ותהליכי מחשבה אצל נהגים אחרים בכביש.
*תנוחת ישיבה נכונה והצבה של הידיים והרגליים במקומות הנכונים והמתאימים על ההגה והדוושות.

### חוקי נהיגה
נהג כפוף לחוקי המקום שבו הוא נוהג.

כללי הכביש, רישיון נהיגה של הנהג ורישום הרכב, חוקים וענישה בגין נהיגה רשלנית, בדיקות בטיחות הרכב וביטוח חובה שונים בין מדינה למדינה. ברוב המדינות אסורה נהיגה בהשפעת אלכוהול או סמים.

### נהיגה בשכרות
המוני תאונות נגרמות על ידי נהגים ששתו אלכוהול אך מאמינים שהם מסוגלים לנהוג בבטיחות. הוכח ששתייה פוגעת בכישורים הנחוצים לנהיגה בהם יכולת קוגניטיבית, יכולת שיפוט ויכולת לתמרן את הרכב באופן הנכון. נהגים ששותים ונסיעתם עוברת בשלום מפתחים ביטחון שהם בלתי מנוצחים וחוזרים לנהוג בשכרות. אולם הסטטיסטיקה מוכיחה כי הסבירות לתאונת דרכים קטלנית עולה פי 7 כשהנהג שתה. המשטרה נעזרת במכשיר "ינשוף" הבודק את מינון האלכוהול הנפלט בנשימה.

## ראו גם
*כיוון תנועה

## קישורים חיצוניים

* נייר עמדה בנושא תפקיד הריפוי בעיסוק בתחום הנהיגה: אבחון, שיקום, התאמות וחלופות לניידות בקהילה, כתב עת ישראלי לריפוי בעיסוק, 22 (3), אוגוסט 2013
* 

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:תחבורה
קטגוריה:הסעה
בן צבי

שם משפחה עברי-יהודי-אשכנזי, על פי רוב עברות של שם משפחה בעל משמעות זהה ביידיש, כגון הירשזון, הירשנזון או הרשקוביץ.

קטגוריה:שמות משפחה עבריים
אבוהב

## הערות שוליים

קטגוריה:שמות משפחה ביהדות צפון אפריקה
קטגוריה:שמות משפחה ביהדות ספרד ופורטוגל
Stone Cold Classics

**Stone Cold Classics** הוא אלבום אוסף של להקת הרוק הבריטית קווין, שיצא בשנת 2006, לרגל השידור המיוחד של חברי הלהקה הנותרים בתוכנית אמריקן איידול, שם המתחרים נתבקשו לבצע שיר של הלהקה יחד עם חבריה.

## רשימת השמעה

## קישורים חיצוניים

קטגוריה:אלבומי קווין
קטגוריה:אלבומי אוסף באנגלית
Greatest Hits III (אלבום של קווין)

***Greatest Hits III*** הוא אלבום אוסף של להקת הרוק הבריטית קווין שיצא בשנת 1999. האלבום כולל שירים מהתקופה המאוחרת של חלק יוצאי הלהקה, בשם **"קווין+"** וכולל את שיתוף הפעולה של חברי הלהקה הנותרים עם מוזיקאים אחרים.

## רשימת השירים

## קישורים חיצוניים

קטגוריה:אלבומי קווין
קטגוריה:אלבומי אוסף באנגלית
קטגוריה:אלבומים באנגלית
קטגוריה:אלבומים שהתפרסמו לאחר מות מבצעיהם
קטגוריה:אלבומי חברת הוליווד רקורדס
קטגוריה:אלבומי חברת פרלופון
קטגוריה:אלבומים לזכר אישים שנפטרו
ולדימיר בסונוב

**ולדימיר ואסילייביץ' בסונוב** (ברוסית: **Владимир Васильевич Бессонов**; נולד ב-5 במרץ 1958) הוא כדורגלן עבר סובייטי-אוקראיני ששיחק בעמדת המגן הימני, וכיום מאמן כדורגל.

בסונוב שיחק את מרב שנותיו בקבוצת דינמו קייב, אז קבוצה בליגה הסובייטית הבכירה אך את סוף הקריירה שלו עשה בסונוב בקבוצת מכבי חיפה הישראלית. בסונוב שיחק גם בנבחרת ברית המועצות והשתתף עמה במספר גביעי העולם בכדורגל (מונדיאל 1982, מונדיאל 1986 ו-מונדיאל 1990). כמו כן היה בסגל נבחרת ברית המועצות שסיימה במקום ה-3 באולימפיאדת 1980. בסונוב זכה לתואר "שחקן העונה באוקראינה" בשנת 1989.

לאחר פרישתו של בסונוב ממשחק פעיל עבר לאימון ואימן תחילה את קבוצת הכדורגל צסק"א קייב האוקראינית במשך 4 שנים אך לאחר מכן עבר לאמן בנבחרת טורקמניסטן, אותה אימן בשנים 2002–2003 ועזב לפני קמפיין מוקדמות גביע אסיה, בו העפילה טורקמניסטן לראשונה למפעל. בשנת 2006 עבר לאמן בסונוב בקבוצת זוריה לוהנסק והעלה אותה לליגה האוקראינית הבכירה, אז עזב את הקבוצה לטובת קבוצת פ.צ. חרקוב מהליגה הבכירה. באוגוסט 2008 מונה בסונוב לתפקיד מאמן קבוצת דנייפר דנייפרופטרובסק. בספטמבר 2010 התפטר מתפקידו בקבוצה, לאחר סדרת הפסדים רצופים של הקבוצה.

בסונוב נשוי לוויקטוריה סאריך, אלופת עולם לשעבר בהתעמלות אמנותית. בתם, אנה בסונובה, גם מתחרה בענף ספורט זה. היא זכתה באליפות עולם לשנת 2007 ובמדליות ארד באולימפיאדת אתונה ובאולימפיאדת בייג'ינג.

## תארים
* אליפות העולם לנוער - 1977
* אליפות אירופה לנוער - 1976
* מקום שלישי באולימפיאדת מוסקבה ב-1980
* מקום שני באליפות אירופה - 1988
* גביע אירופה למחזיקות גביע - 1986
* אליפות ליגת העל הסובייטית - 1977, 1980, 1981, 1985, 1986, 1990
* גביע ברית המועצות - 1978, 1985, 1987, 1990
* שחקן השנה באוקראינה - 1989

## קישורים חיצוניים

* 

קטגוריה:מגני כדורגל סובייטים
קטגוריה:כדורגלנים סובייטים
קטגוריה:מגני כדורגל אוקראינים
קטגוריה:כדורגלנים אוקראינים
קטגוריה:כדורגלני דינמו קייב
קטגוריה:כדורגלני מכבי חיפה
קטגוריה:כדורגלנים זרים בישראל
קטגוריה:כדורגלני נבחרת ברית המועצות
קטגוריה:זוכי מדליית ארד אולימפית סובייטים: כדורגל
קטגוריה:כדורגלנים באולימפיאדת מוסקבה (1980)
קטגוריה:כדורגלני מונדיאל 1982
קטגוריה:כדורגלני מונדיאל 1986
קטגוריה:כדורגלני יורו 1988
קטגוריה:כדורגלני מונדיאל 1990
קטגוריה:מאמני כדורגל אוקראינים
קטגוריה:מאמני צסק"א קייב
קטגוריה:חרקיב: כדורגלנים
קטגוריה:אוקראינים שנולדו ב-1958
אדוארד הנסליק

**אדוארד הנסליק** (**Eduard Hanslick**; 11 בספטמבר 1825 - 6 באוגוסט 1904) היה מבקר מוזיקה ממוצא אוסטרי-בוהמייני, אחד ממבקרי המוזיקה הבולטים במאה ה-19, אם לא הבולט שבהם.

## ביוגרפיה

הנסליק נולד בפראג והיה בנם של יוזף-אדולף הנסליק - ביבליוגרף ומורה למוזיקה ממוצא גרמני - ואחת מתלמידותיו לפסנתר, שהייתה בתו של סוחר מווינה. בגיל 18 החל הנסליק ללמוד מוזיקה אצל וצלב טומצ'ק, אחד מהמוזיקאים החשובים בפראג באותן השנים. הנסליק גם למד משפטים באוניברסיטה של פראג שם קיבל גם תואר.

הלימודים כמוזיקאי חובב הובילו את הנסליק לכתיבת ביקורות מוזיקליות - בתחילה עבור עיתונים קטנים, מאוחר יותר ב-Wiener Musik-Zeitung ובסופו של דבר בעיתון הידוע נויה פרייה פרסה, שם עבד עד לפרישתו. כמו כן, הרצאות ללא תשלום באוניברסיטה של וינה, הובילו אותו לקבל ב-1870 משרת מרצה להיסטוריה ואסתטיקה של המוזיקה ומאוחר יותר תואר דוקטור לשם כבוד.

הנסליק שימש לעיתים קרובות כשופט בתחרויות מוזיקליות. כמו כן, הוא החזיק במשרה במשרד התרבות האוסטרי ומילא תפקידים אדמיניסטרטיביים אחרים. הוא פרש אחרי כתיבת זיכרונותיו, אך המשיך לכתוב ביקורות על הפרמיירות החשובות ביותר באותם הימים עד מותו ב-1904 בבאדן.

הטעם של הנסליק היה שמרני. בזיכרונותיו הוא כתב שעבורו ההיסטוריה המוזיקלית מתחילה במוצרט - ונגמרת בבטהובן, שומאן וברהמס. כיום, הוא ידוע בעיקר בשל הביקורת האוהדת שלו כלפי המוזיקה של ברהמס והדחייה של המוזיקה של וגנר, אפיזודה בהיסטוריה של המוזיקה שידועה כמלחמה של הרומנטיקה. המבקר ריכארד פול (Richard Pohl) מה-Neue Zeitschrift für Musik, מייצג את הצד השני של המלחינים המתקדמים מאסכולת המוזיקה של העתיד, שגם ליסט בתוכם. מלחינים אלו העריצו את וגנר, ובחלק מהכתבים שלהם שיוו לו מעמד חצי-אלוהי. כמו כן, רבים מהם בזו למוזיקה של ברהמס.

בהיותו חבר קרוב של ברהמס החל מ-1862, הייתה להנסליק ככל הנראה השפעה על המוזיקה של ברהמס, מעצם העובדה ששמע לעיתים קרובות את המוזיקה שלו לפני שבוצעה בפומבי. אף על פי שהנסליק הכיר בגאוניותו של וגנר, ומאמר מוקדם שלו על Tannhäuser הציג את המלחין בצורה אוהדת, הוא ראה בהישענות של וגנר על דרמה וציור מילים (word-painting) אלמנט זר לטבעה של המוזיקה, שלפי דעתו האקספרסיביות שלה נובעת מהמבנה ולא מקישורים חוץ-מוזיקליים.

המסגרת התאורטית של הביקורת של הנסליק מוצגת בספרו מ-1854, Musikalisch-Schönen (על היפה המוזיקלי), שהחל כביקורת על האסתטיקה הוגנריאנית והפך לטקסט משפיע, שיצא במהדורות רבות ותורגם למספר שפות. יש הטוענים, שהדמות של Beckmesser באופרה Die Meistersinger von Nürnberg של וגנר היא קריקטורה על דמותו של הנסליק (לפי אותן טענות, במקור וגנר רצה לקרוא לדמות Hans Lick). מטרות נוספות לביקורת של הנסליק היו אנטון ברוקנר והוגו וולף.

הנסליק נקרא לעיתים קרובות "יהודי", במיוחד על ידי יריביו האנטישמיים-וגנריאנים. אימו של הנסליק נולדה למשפחה יהודית, אך המירה את דתה לקתולית עם נישואיה לאביו. הנסליק עצמו גדל כנוצרי.

## קישורים חיצוניים

* 
* 
* 
* 

קטגוריה:מבקרי מוזיקה
קטגוריה:מוזיקולוגים אוסטרים
קטגוריה:בוהמיה: אישים
קטגוריה:אוסטרים שנולדו ב-1825
קטגוריה:נפטרים ב-1904
הר מונטר

שמאל|ממוזער|250px|הר מונטאר
[שמאל|ממוזער|250px|מבט מ[הרודיון על הר העזאזל.]]
**הר מונטאר** (בערבית: **جبل المنطار**), המכונה גם **הר העזאזל**, הוא הר במדבר יהודה, איו"ש, מזרחית לירושלים. גובהו 524 מטר מעל פני הים. פירוש שמו בערבית הוא 'הצופה', ואכן מפסגתו תצפית מרהיבה.

מקובל לזהותו עם צוק העזאזל - ממנו היו משליכים מדי שנה את השעיר לעזאזל ביום הכיפורים, על-מנת לכפר על עוונות עם ישראל.

הקיסרית אודוקיה, אשתו של הקיסר תאודוסיוס השני, קיסר האימפריה הביזנטית, שהתגוררה בירושלים משנת 442 עד 460, בנתה על פסגת ההר מגדל לכבודו של אותימיוס - ממנהיגיה הבולטים של נזירות מדבר יהודה. בשנת 511 ייסד סבאס על פסגת ההר מנזר בשם סכולאריוס. מנזר זה היה הגדול מבין המנזרים השיתופיים שבנה סבאס במדבר יהודה.

במקום שרידי חפירות ממלחמת העולם הראשונה, עת נכבש המקום על ידי כוח בריטי (גדוד לונדוני ממוצא סקוטי) שהשתייך ל-'חיל המשלוח המצרי' (שמו הרשמי של הצבא הרב-לאומי, בהובלה בריטית, שבראשו עמד הגנרל אלנבי) מידי כוחות האימפריה העות'מאנית ב-19 בפברואר 1918.

## קישורים חיצוניים

* מסלול טיול להר מונטאר באתר "שבילים"
* 
* 
* 
* 

מונטר
קטגוריה:ארץ ישראל במלחמת העולם הראשונה
בושל

[250px|ממוזער|שמאל|טבלה משנת 1854 המדגימה היטב את ההבדלים במידת ה'''בושל''' של סחורות חקלאיות, בין מדינות שונות ב[ארצות הברית]]
**בושל** (אנגלית: **Bushel**) היא יחידת מידה המשמשת למדידת נפח של סחורות יבשות בתפזורת (להבדיל מנוזלים) ואשר מחולקת בדרך כלל לשמונה יחידות של גלון במערכת היחידות הבריטית ובמערכת היחידות האמריקאית המקובלת. זוהי יחידת מידה מקובלת לסחורות יבשות, בדרך כלל סחורות חקלאיות ולא לנוזלים. הקיצור המקובל ליחידת מידה של בושל היא bsh או bu.
* 1 בושל אמריקאי = 35.23907017 ליטר = 8 גלון יבש (גלון יבש = 4.40488377086 ליטר) = 9.309177489 גלון.
* 1 בושל במערכת היחידות הבריטית = 36.36872 ליטר = 8 גלון במערכת היחידות הבריטית.

בושל אמריקאי מכונה אף "בושל וינצ'סטר" והוגדר באופן מקורי כנפח של גליל שקוטרו 18.5 אינץ' וגובהו 8 אינץ' (2150.420171... אינץ' מעוקב); הגדרתו המודרנית היא 2150.42 אינץ' מעוקב בדיוק. בושל מכיל 8 גלון יבש, אשר נפחו שונה מזה של גלון נוזל המוכר יותר בארצות הברית ואף שונה מזה של גלון במערכת היחידות הבריטית. בושל מכיל ארבעה פק (Peck) (1 פק = 9.09218 ליטר).

לעיתים תכופות משתמשים ביחידת המידה של בושל לביטוי מסה של חומר ולא נפח. בשוקי הסחורות החקלאיות העולמיים, כמו גם בממגורות תבואה ובדיווחים חקלאיים, נוהגים עדיין להשתמש ביחידת הבושל. זאת על ידי ייחוס של משקל קבוע ואחיד לבושל של כל סחורה הנמדדת ביחידה מידה זו. כך שמשקלו של בושל משתנה בהתאם לסחורה אותה מודדים. מידות המשקל של הסחורות הנמדדות בדרך כלל בבושל הן:
* שיבולת-שועל
** ארצות הברית: 32 ליבראות ≈ 14.515 ק"ג
** קנדה: 34 ליבראות ≈ 15.422 ק"ג
* שעורה: 48 ליבראות ≈ 21.722 ק"ג
* תירס: 56 ליבראות ≈ 25.401 ק"ג
* חיטה וסויה: 60 ליבראות ≈ 27.215 ק"ג
סחורות נוספות הנמדדות בדרך כלל ביחידות בושל הן זרעי חמניות, פירות, ירקות, פחם, שיער, ועוד.

בעבר, כאשר השימוש ביחידת הבושל היה מקובל בארצות הברית, קבעה כל מדינה בחוק את משקל הבושל לכל סוג של סחורה חקלאית. באופן זה היו לעיתים הבדלים בגודל הבושל בין מדינה אחת לאחרת. המדיניות הממשלתית בארצות הברית ובבריטניה היא להוציא מכלל שימוש את יחידת המידה של הבושל ולהחליפה בשיטת המדידה המטרית, בה נעשה שימוש לצרכים אלה ואחרים בכל רחבי העולם. על כן חשובה תמיד ההשוואה בין יחידת הבושל ליחידה המטרית המקבילה וכן לברר האם נעשה שימוש בבושל כיחידת מסה או כיחידת נפח.

שמה של היחידה "בושל" אף תורגם ליחידות מידה דומות בארצות אחרות, כך למשל הייתה יחידת המידה הגרמנית "שפל" (Scheffel).

## ראו גם
* צ'אלדרון

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:יחידות מידה: נפח
פעמוני עין כרם

שמאל|ממוזער|300px|הספר "פעמוני עין כרם". "לילך", שמה של הוצאת הספרים, הוא גם שם בתו של יוסי גמזו
**פעמוני עין כרם** הוא קובץ סונטות שראה אור בכתב העת לספרות והגות "אופק", ויוחס לנזיר קתולי בשם "אנדריאס אנג'לו דונאטי".

בראשית שנות ה-70 של המאה ה-20 הביא יוסי גמזו בכתב העת "אופק" מיצירתם של כותבים ומשוררים שונים (בהם יצירתו המפורסמת של אבא קובנר, "שירת הקקדו"). בחוברת שיצאה ב-1974 פרסם גמזו קובץ סונטות, שאותן ייחס לנזיר הפרנציסקני אנדריאס אנג'לו דונאטי. היו אלה שירים מלאי ערגה, שתיארו באופן מרגש את רגשותיו ומחשבותיו של הנזיר. כך, למשל, היא הסונטה מספר 11, ששמה "פעמוני עין כרם":

 

השירים עוררו עניין כה גדול, עד כי גמזו פרסמם בנפרד כאסופת שירים בהוצאה מיוחדת, שם אף הוסיף מבוא והסבר כיצד התגלגלו השירים לידיו:

מבוא זה הופיע תחת הכותרת "לתעלומת הנזיר אנדריאס", כשגמזו עצמו חתום עליו כ"מתרגם הסונטות". בהמשך כתב כי החליט לפרסם את השירים לאחר שהגיעו לידיו מגברת עלומה בשם ג.ה. מירושלים, ש"נתוודעה לכתב יד זה בדרכים שיפה להן השתיקה, ואף סייעתנו בהרקתו (כלומר תרגומו) מלטינית". אותה גברת אף קראה אותו לראשונה, על פי עדות המתרגם, בחוג ידידים שוחרי שירה "אליו זכה המתרגם להיקלע ולהתבשם". במבוא המלומד מנתח גמזו את סגנון הסונטות:

גמזו גם ניסה לכאורה לפענח את פשר גלותו של הנזיר המתבודד, ומתוך העולה מהסונטות תהה אם היה זה "על הורתה בחטא של בתו הלא חוקית, אליה נאלץ להתוודע אינקוגניטו, כשהובאה לבית היתומים שליד המנזר".

דא עקא, בשלהי המאה ה-18 לא היה כל בית יתומים ליד המנזר בעין כרם, מה גם שלא זכור לאיש מהנזירים במקום כל נזיר מתבודד בשם אנדריאס אנג'לו דונאטי. עיון בסונטות המחורזות העלה בקרב מספר קוראים חשש מחויך כי מדובר ביצירה עברית טהורה ולא בתרגום, כביכול, משפת לעז.
רק שנים לאחר פרסום "פעמוני עין כרם" התוודה גמזו כי אכן חמד לצון בקרב חבריו המשוררים ב"כסית" התל אביבי, והציג בפניהם את "היצירה המקורית". הוא סיפר כי מקור השראתו היה שוֹתָא רוּסְטָאוולי (אותו הוא מזכיר בהקדמת הספר), משורר גאורגי שגלה למנזר המצלבה בירושלים, שם חיבר את ספרו הנודע "עוטה עור הנמר".

שמו של הנזיר הוא למעשה שמו של גמזו עצמו שנולד בפריז בשם אנדרה יוסף אנגלו לאמו גרטה לבית היים ולאביו חיים גמזו. לימים סיפר גמזו כי כתב את היצירה בזמן גירושיו הכואבים ומתוך געגועיו לבתו לילך, וכי כתיבת הסונטות נעשתה תחת השפעה ברורה של מצבו.

הספר ממשיך להימכר באתרי ספרים מקוונים, כאשר תחת שם הסופר מופיע: אנדריאס אנג'לו דונאטי. כן ישנם לא מעט מדריכי טיולים שבהם מופיע הסיפור כאמיתי (למשל באתר מסע אחר).

קטגוריה:שירה עברית
קטגוריה:עין כרם
אביר (לוויין)

שמאל|ממוזער|250px|איור של הלוויין אביר
"**אביר**" היה פרויקט לפיתוח לוויין ישראלי של חברת רפא"ל, שתוכנן בתחילת שנות השמונים של המאה העשרים. בראשות מרסל קליין ויונתן מס וזאת במקביל לפיתוח לוויין האופק בהתעשייה האווירית לישראל. הפרויקט נסגר עם החלטת שר הביטחון משה ארנס להעניק את המיזם של בניית הלוויין הישראלי הראשון למפעל מבת של התעשייה האווירית.

דבר קיומו של הפרויקט נחשף רק בשנת 2003, בספרו של דני שלום "מעבר לאופק". ד"ר זאב בונן, שהיה מנכ"ל רפא"ל, הזכיר בספרו "רפא"ל - ממעבדה למערכה" בהרחבה את התנהלות המיזם ברפא"ל ואת דרכי העברת המיזם לידי התעשייה האווירית.

ב-1980 כתב ד"ר יונתן מס מרפא"ל מחקר היתכנות שהוכיח כי אפשר לפתח לוויין שמשקלו יהיו 240 ק"ג בלבד ושיוכל לספק צילומים ברזולוציה גבוהה.

קטגוריה:תוכנית החלל הישראלית
קטגוריה:לוויינים ישראליים
קטגוריה:רפאל: מוצרים